Asetus muutoksesta asetukseen, joka sisältää tarkempia säännöksiä korkeimmasta hallinto-oikeudesta annetun lain täytäntöönpanemisesta
Suomen asetuskokoelma 415/1957.

A s e t u s

muutoksesta asetukseen, joka sisältää tarkempia säännöksiä

korkeimmasta hallinto-oikeudesta annetun lain

täytäntöönpanemisesta.

Annettu Helsingissä 12 päivänä joulukuuta 1957.

___

  Oikeusministerin esittelystä kumotaan tarkempia säännöksiä korkeimmasta hallinto-oikeudesta 22 päivänä heinäkuuta 1918 annetun lain täytäntöönpanemisesta sisältävän, samana päivänä annetun asetuksen (74/18)   14 §, muutetaan sanotun asetuksen 4, 5, 7 ja 13 §, näistä 4 ja 13 § sellaisina kuin ne ovat 20 päivänä helmikuuta 1953 annetussa asetuksessa (100/53), sekä lisätään asetukseen uusi 5 a § seuraavasti:

4 §.

Korkeimman hallinto-oikeuden esittelijöinä on esittelijäneuvoksia sekä vanhempia ja nuorempia hallintosihteerejä.

Muut korkeimman hallinto-oikeuden viran haltijat ovat kirjaaja, notaarit ja lähettäjä.

Korkeimpaan hallinto-oikeuteen voidaan lisäksi ottaa ylimääräisiä toimenhaltijoita ja tilapäisiä toimihenkilöitä.

5 §.

Esittelijäneuvokset ja hallintosihteerit nimittää tasavallan presidentti korkeimman hallinto-oikeuden esityksestä, esittelijäneuvokset virkaa haettavaksi julistamatta ja hallintosihteerit viran oltua korkeimmalta hallinto-oikeudelta kolmenkymmenen päivän kuluessa haettavaksi julistettuna. Samassa ajassa haettavaksi julistetaan ne korkeimman hallinto-oikeuden virat, jotka oikeus itse täyttää.

Ylimääräiset toimenhaltijat ja tilapäiset toimihenkilöt, 3 momentissa tarkoitettuja lukuun ottamatta, ottaa korkein hallinto-oikeus, joka tarpeen vaatiessa myös voi määrätä kelpoisuusehdot täyttävän henkilön ylimääräiseksi esittelijäksi.

Korkeimman hallinto-oikeuden presidentti nimittää puhtaaksikirjoittajat ja vahtimestarit sekä ottaa niihin verrattavat ylimääräiset toimenhaltijat ja tilapäiset toimihenkilöt.

5 a §.

Korkein hallinto-oikeus määrää yhden vakinaisista esittelijöistään kansliapäälliköksi.

7 §.

Notaarit pitävät pöytäkirjaa korkeimman hallinto-oikeuden istunnoissa, avustavat esittelijäneuvoksia ja hallintosihteerejä sekä toimittavat muita tehtäviä presidentin määräyksen mukaan.

13 §.

Esittelijäneuvokselle, hallintosihteerille ja muulle esittelijälle sekä notaarille, kirjaajalle ja lähettäjälle korkein hallinto-oikeus voi myöntää virkavapautta, esittelijäneuvokselle ja hallintosihteerille kuitenkin yhteensä enintään kolmen kuukauden ajaksi vuodessa. Jos esittelijäneuvos tai hallintosihteeri tarvitsee virkavapautta enemmän, lähettäköön korkein hallinto-oikeus virkavapaushakemuksen oman lausuntonsa ohella valtioneuvoston ratkaistavaksi.

Korkein hallinto-oikeus voi määrätä sijaisen hoitamaan 1 momentissa tarkoitettua virkaa tai tointa.

Virkavapautta puhtaaksikirjoittajalle, vahtimestarille ja muulle toimen haltijalle sekä tilapäiselle toimihenkilölle, ei kuitenkaan ylimääräiselle esittelijälle, myöntää korkeimman hallinto-oikeuden presidentti, jonka asiana myös on sijaisen määrääminen hoitamaan tässä tarkoitettua tointa.

___

  Tämä asetus tulee voimaan 1 päivänä tammikuuta 1958.

Asetuksen voimaan tullessa muuttuvat korkeimman hallinto-oikeuden nykyisistä viroista nimiltään vanhemman hallintosihteerin virat esittelijäneuvoksen viroiksi, ylemmän palkkausluokan nuoremman hallintosihteerin virat vanhemman hallintosihteerin viroiksi ja alemman palkkausluokan nuoremman hallintosihteerin virat nuoremman hallintosihteerin viroiksi.

Helsingissä 12 päivänä joulukuuta 1957.

Tasavallan Presidentti

URHO KEKKONEN.

Oikeusministeri Kurt Kaira.

</div>

Korkein hallinto-oikeus